ઉત્તર-પૂર્વનાં ત્રણ રાજ્યોની વિધાનસભાની ચૂંટણીનાં પરિણામોની રાષ્ટ્રીય રાજકારણમાં સાઇડ ઇફેક્ટ બહુ જલદી જોવા મળી રહી છે. આગળના ઘટનાક્રમ રૃપે આગામી લોકસભાની ચૂંટણીમાં નરેન્દ્ર મોદીના નેતૃત્વને પડકારવા માટે ત્રીજા મોરચાની હિલચાલને મમતા બેનરજીએ સમર્થન આપ્યું છે. આમાં સમર્થન કરતાં પણ મહત્ત્વની વાત એ છે કે આ ત્રીજા મોરચાનું નેતૃત્વ ખુદ મમતા પોતે કરવા ઇચ્છે છે, પરંતુ સમર્થનની વાત એટલા માટે કરવામાં આવી છે કે તેલંગણાના મુખ્યપ્રધાન કે. ચંદ્રશેખર રાવે પણ ત્રિપુરાનાં પરિણામ પછી દેશમાં ભાજપ અને કોંગ્રેસ વિનાના ત્રીજા મોરચાની રચનાની હિમાયત કરી એટલે મમતાએ તેનું તુરંત સમર્થન કર્યું. ભાજપના નેતૃત્વ હેઠળ એનડીએ અને કોંગ્રેસના નેતૃત્વ હેઠળ યુપીએ નામના બે રાજકીય ગઠબંધન રાષ્ટ્રીય સ્તરે અસ્તિત્વ ધરાવે છે. હવે ત્રીજા મોરચાની હિલચાલનો મતલબ એ થયો કે દેશના અનેક પ્રાદેશિક પક્ષો કોંગ્રેસ સાથેના ગઠબંધન કરતાં અલગ રાજકીય ગઠબંધનમાં જોડાવાનું પસંદ કરે છે.